Andreas Aarflot

Andreas Aarflot (født 1. juli 1928 i Yiyang i provinsen Hunan i Kina) er en norsk teolog og biskop emeritus i Den norske kirke. Han var biskop i Borg bispedømme fra 1976 til 1978 og i Oslo fra 1978 til 1998.Biskop emeritus Andreas Aarflot 90 år - Den norske kirke 29. juni 2018

Aarflot ble født i Kina hvor hans foreldre var misjonærer for Det norske misjonsselskap i provinsen Hunan. 

Han tok eksamen artium ved Grefsen gymnas i Oslo i 1946 og teologisk embetseksamen cand.theol. ved MF vitenskapelig høyskole i 1951. Han ble  dr.theol. ved Universitetet i Oslo i 1970 og har hatt studieopphold i Heidelberg, England og USA og er æresdoktor ved St. Olaf College i USA (1987) og æresmedlem av Finska kyrkohistoriska sällskapet (1978).

Aarflot har blant annet arbeidet for Den norske sjømannsmisjon og Indremisjonsselskapet og gjort prestetjeneste i Røyken. Han var tilknyttet MF som stipendiat (1960), fakultetslektor (1968) og dosent (1970) før han ble professor i 1976. Samme år ble han utnevnt til biskop i Borg bispedømme etter at Per Lønning trakk seg i protest mot abortlovgivningen. I 1978 etterfulgte han Kaare Støylen som biskop i Oslo bispedømme og som bispemøtets preses. I egenskap av preses holdt han prekenen under signingen av Kong Harald V og dronning Sonja i Nidarosdomen 23. juni 1991. I dag er han professor emeriti ved MF.  

Aaaflot har vært medlem av eksekutivkomiteen i Det Lutherske Verdensforbund og styreformann i Bibelselskapet.95 års omtale i Aftenposten 1. juli 2023

Aarflot er forfatter av bøker og artikler innen  kirkehistorie, kirkerett og pastoralteologi og har vært redaktør av tidsskriftet Luthersk Kirketidende. 

Aarflot ble som biskop regnet som moderat konservativ og tilhørende sentrum av Den norske kirke teologisk.Andreas Aarflot - Store norske leksikon Han ble etterfulgt som biskop i Oslo av Gunnar Stålsett.

Andreas Aarflots farfars-farmor var Berthe Canutte Aarflot. 

I 1979 ble biskop Aarflot utnevnt til kommandør med stjerne av St. Olavs Orden for embetsfortjenste.Tildelinger - Andreas Aarflot - kongehuset.no

 Bibliografi (utvalg) 
 En tro som bærer, Oslo 1998 
 Norsk kirkehistorie, 3 bd., Oslo 1966–1971 sammen med Carl Fredrik Wisløff,
 Norsk kirke i tusen år, Oslo 1978
 Norsk kirkehistorie i grunnriss, Oslo 1974
 Kirke og stat i Norge. Fra reformasjonen til våre dager, Stavanger 1969
 Tro og lydighet. Hans Nielsen Hauges kristendomsforståelse, Oslo 1969
 Samtidsspeil eller fyrtårn?, 2008

Referanser

 Eksterne lenker  



Kategori:Norske lutherske biskoper
Kategori:Biskoper i Borg bispedømme
Kategori:Biskoper i Oslo bispedømme
Kategori:Kommandører med stjerne av St. Olavs Orden
Kategori:Professorer ved Menighetsfakultetet
Kategori:Nordmenn født i Kina
Kategori:Personer fra Yiyang